text: Nermina elsker sit arbejde og sit tørklæde
  28 november 2016 kl. 17.18
  Nermina Hasanovic er sygeplejerske og muslim. Tørklædet hverken undertrykker hende eller afføder klager fra patienter.
  På Vejle Sygehus arbejder Nermina Hasanovic som sygeplejerske. Hun elsker sit arbejde og har selv valgt at gå med tørklæde.
  Derfor er hun uforstående overfor Dansk Folkepartis forslag, om at forbyde muslimske tørklæder på sygehusene i Region Syddanmark.
  Nermina Hasanovic, Sygeplejerske: "Det er undertrykkende at forbyde mig noget, jeg selv har valgt."
  - Jeg har aldrig fået klager eller ønsker om, at en anden behandler patienten frem for mig. Jeg har været sygeplejerske siden 2010 og har kun oplevet det som noget positivt i mit fag, siger Nermina Hasanovic til TV SYD.
  En af begrundelserne for at indføre forbuddet er at tørklædet ifølge DF er kvindeundertrykkende og diskriminerende. Men Nermina Hasanovic er helt uenig i den påstand. 
  - Når jeg selv har valgt at bære tørklæde, synes jeg da ikke, det er kvindeundertrykkende, siger hun og fortsætter:
  - Det er jo tværtimod undertrykkende at forbyde mig noget, jeg selv har valgt. 
  Forslaget fra Dansk Folkeparti var oppe på regionsrådsmøde mandag eftermiddag. Alle undtagen Dansk Folkeparti stemte for, at man ikke kunne behandle forslaget, fordi det strider med lovgivningen.
  
  
  